Metodické usmernenie
k postupu účtovania úveru poskytnutého zo Štátneho fondu rozvoja bývania 

Obce a vyššie územné celky vedú účtovníctvo  v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“). 

Postavenie a úlohy Štátneho fondu rozvoja bývania (ďalej len „fond") upravuje zákon č. 607/2003 Z. z. o Štátnom fonde rozvoja bývania v znení neskorších predpisov (ďalej len „zákon“). Podrobnosti o organizácii a činnosti fondu vymedzuje štatút fondu. 

Prostriedky fondu sú vedené na osobitnom účte v Štátnej pokladnici. Prostriedky fondu možno použiť na podpory poskytované na účel uskutočnenia pomoci štátu pri rozširovaní a zveľaďovaní bytového fondu. Podpora sa môže poskytnúť vo forme úveru. Štátna pokladnica na základe príkazu fondu uskutočňuje prevody prostriedkov fondu do banky alebo pobočky zahraničnej banky, ktorá vykonáva finančné operácie súvisiace s poskytnutím úveru (zmluva o spolupráci medzi fondom a bankou). 

Výšku úveru, účely, na ktoré možno poskytnúť úver, postup pri poskytovaní úveru a obsah zmluvy o poskytnutí úveru sú stanovené zákonom. Zákon ďalej vymedzuje podmienky poskytnutia úveru, v zmysle ktorých žiadateľ preukáže, že má zabezpečené prostriedky na účel, na ktorý požaduje úver (napr. výpis z účtu alebo písomné potvrdenie banky) a že je schopný platiť splátky úveru a úroky z úveru v dohodnutej výške a lehotách (napr. doklad preukazujúci, že obec alebo VÚC má vo svojom rozpočte na uvedený účel zabezpečené finančné prostriedky v potrebnej výške). 
Podrobnosti o výške úveru, lehote splatnosti a výške ročnej úrokovej sadzby podľa jednotlivých účelov sú stanovené nariadením vlády SR.

Podrobnosti uvádzané v žiadosti o poskytnutie úveru upravuje vyhláška Ministerstva výstavby a regionálneho rozvoja SR č. 582/2007 Z. z. o podrobnostiach obsahu žiadosti, o technických podmienkach a dĺžke času uskutočnenia stavby, na ktorú sa poskytuje podpora v znení neskorších predpisov.

Na základe rozhodnutia fondu o poskytnutí úveru fond uzavrie so žiadateľom zmluvu. Po uzatvorení zmluvy 
o poskytnutí úveru fond zmluvu predloží do príslušnej banky, ktorá otvorí žiadateľovi účet a realizuje úhrady faktúr. 

Postup účtovania úveru poskytnutého z prostriedkov fondu u žiadateľa, ktorým je obec a vyšší územný celok

Popis účtovného prípadu	MD	D	
Úver poskytnutý z prostriedkov fondu – otvoreniu účtu v banke	221/AÚ	479	
Realizácia úhrad príslušných faktúr	321	221/AÚ	
Splátky úveru	479	221	
Predpis úrokov z úveru	562	479	
Splátky úrokov z úveru	479	221